สมาคมธนาคารไทยหวั่นนโยบายการเงินไร้ผล
สมาคมธนาคารไทย ยอมรับ หวั่นนโยบายการเงินไร้ผล ชี้การแข่งขันระหว่างธนาคารที่ไม่เท่ากันอาจทำให้ระบบสถาบันการเงินเบี่ยงเบน โต้งซัด "อย่าหวังเลย"
8 ก.พ. 2555

สมาคมธนาคารไทย ยอมรับ หวั่นนโยบายการเงินไร้ผล ชี้การแข่งขันระหว่างธนาคารที่ไม่เท่ากันอาจทำให้ระบบสถาบันการเงินเบี่ยงเบน โต้งซัด "อย่าหวังเลย"
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เปิดเผยว่า ในการประชุมสมาคมธนาคารไทย  เรื่องการนำส่งเงินแก้หนี้กองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ) ได้นำแผนที่ธนาคารแห่งประเทศไทย(ธปท.) เสนอ 3 แนวทางกับสมาคมธนาคารไทยเสนอ 2 แนวทาง มาดูในรายละเอียด 
นายอภิศักดิ์ เปิดเผยว่า ในที่ประชุมมีการพูดถึงการแข่งขันระหว่างธนาคารพาณิชย์กับธนาคารเฉพาะกิจที่ไม่เท่ากันจะทำให้ระบบสถาบันการเงินเบี่ยงเบน การส่งผ่านนโยบายการเงินของธปท.จะทำได้ไม่มีประสิทธิภาพ เพราะยังมีเงินฝากของธนาคารเฉพาะกิจ 30% ที่อยู่ในตลาดไม่สามารถควบคุมได้
ด้าน นายกิตติรัตน์ ณ ระนอง รมว.คลัง กล่าวว่า ถ้าให้พูดแรงกรณีเก็บค่าเงินนำส่งเงินฝากธนาคารเฉพาะกิจแก้หนี้กองทุนฟื้นฟูฯคือ “อย่าหวังเลย” นายกิตติรัตน์ กล่าวว่า ได้ชี้แจงหลายครั้งแล้วว่าความลักลั่นระหว่างธนาคารรัฐกับธนาคารพาณิชย์ จะพยายามปฎิบัติให้เท่าเทียมกัน เป็นนโยบายที่คลังดูแลอยู่แล้ว อย่านำมาปนกัน นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ กล่าวว่า ถ้าต้นทุนมากขึ้น การผลักภาระให้ลูกค้าธนาคารก็ไม่ใช่เรื่องง่าย ไม่ใช่ธนาคารคิดจะทำก็ทำได้ เพราะลูกค้าสามารถเลือกธนาคารได้ คงไม่มีธนาคารใดสุดโต่ง เป็นเรื่องกลไกตลาด แต่ก็ยอมรับว่าขณะนี้เงินฝากธนาคารของรัฐขยายตัวสูงมาก ซึ่งสมาคมธนาคารไทยอยากให้รัฐบาลพิจารณาเรื่องความเสมอภาค